
	1. ՀՀ պետական եկամուտների կոմիտե
	26.06.2026թ.

	
			01/3-4/39006-2026

	ՀՀ պետական եկամուտների կոմիտեն քննարկել է «Հայաստանի Հանրապետության կառավարության 2020 թվականի մարտի 26-ի N 355-Լ որոշման մեջ փոփոխություններ և լրացում կատարելու մասին» կառավարության որոշման նախագիծը, որի վերաբերյալ հայտնում ենք, որ առաջարկություններ չկան։
	Ընդունվել է






	2. ՀՀ կրթության, գիտության, մշակույթի և սպորտի նախարարություն
	30.06.2026թ.

	
	01/9.2.3/22551-2026


	1.«Հայաստանի Հանրապետության կառավարության 2020 թվականի մարտի 26-ի N 355-Լ որոշման մեջ փոփոխություններ և լրացում կատարելու մասին» կառավարության որոշման նախագծի (այսուհետ՝ Նախագիծ) վերաբերյալ ներկայացնում եմ հետևյալ առաջարկությունները և դիտարկումները.
Բարձրագույն կրթության և գիտության մասին օրենքի (այսուհետ՝ Օրենք) 44-րդ հոդվածի («Անցումային դրույթներ») 4-րդ մասով ամրագրված է, որ «Սույն օրենքն ուժի մեջ մտնելու պահից գիտությունների թեկնածուի և գիտությունների դոկտորի գիտական աստիճանները հավասարեցվում են սույն օրենքի 11-րդ հոդվածի 1-ին մասի 3-րդ կետին համապատասխան շնորհված դոկտորի գիտական աստիճանին»: Օրենքի 3-րդ Հոդվածի 1-ին մասի 12-րդ ենթակետով սահմանված են նաև բարձրագույն կրթության որակավորումները (բակալավրի, մագիստրոսի, դոկտորի), այդ թվում՝ բարձրագույն կրթության երրորդ մակարդակի համար «դոկտորի որակավորում» հասկացությունը, որպես գիտական աստիճան: Նշվածի համատեքստում` Օրենքի ուժի մեջ մտնելու պահից գիտությունների թեկնածուի կամ գիտությունների դոկտորի գիտական աստիճան ստացած անձի գիտական աստիճանն օրենքի ուժով հավասարեցվում է դոկտորի (համարժեք՝ PhD) գիտական աստիճանին: 
Տվյալ դեպքում, Նախագծի հիմնավորմամբ ևս նշվում է, որ Բարձր որակավորում ունեցող մասնագետների (ԲՈՈՒՄ) ներգրավման նպատակային ծրագրի գործնական իրականացման ընթացքում ծրագրում ներառվող դրույթները կիրառվել են այն տրամաբանությամբ, որ միջազգային «Doctor of Philosophy (PhD)» որակավորումը և Հայաստանի Հանրապետությունում շնորհված գիտությունների թեկնածուի ու գիտությունների դոկտորի գիտական աստիճանները համարվում են հավասարազոր գիտական աստիճաններ, որին համապատասխան որպես նախագծի կարգավորման բնույթ առաջարկվում է հստակեցում դոկտորի գիտական աստիճանին հավասարեցված գիտությունների թեկնածուի և գիտությունների դոկտորի գիտական աստիճանների մասով։
Ելնելով վերոհիշյալից և նկատի ունենալով Հայաստանի Հանրապետության օրենսդրությամբ նախատեսված կարգավորումները, առաջարկում եմ Հայաստանի Հանրապետության կառավարության 2020 թվականի մարտի 26-ի «Տնտեսության արդիականացման նպատակային ծրագրերը հաստատելու մասին» թիվ 355-Լ որոշմամբ հաստատված Հավելված 2-ում կատարվող փոփոխությունները և լրացումները դիտարկել հետևյալ համատեքստում.
որոշման N 2 hավելվածի 3-րդ կետի 2-րդ ենթակետում և 4-րդ կետի 2-րդ ենթակետում «գիտությունների դոկտորի (Doctor of Philosophy)» բառերը փոխարինել «դոկտորի» բառով,
	Ընդունվել է


	2.որոշման N 2 hավելվածի 3-րդ կետի 2-րդ ենթակետի ա) պարբերությունում «և/կամ» բառերը փոխարինել «կամ» բառով,

	Ընդունվել է

	3.որոշման N 2 hավելվածի 13-րդ կետը շարադրել հետևյալ խմբագրությամբ` «Նպատակային ծրագրի իմաստով դոկտորի (համարժեք՝ PhD, Doctor of Philosophy) գիտական աստիճան ունեցող ԲՈՈՒՄ է համարվում գիտությունների թեկնածուի (Doctor of Philosophy) կամ գիտությունների դոկտորի կամ դրան հավասարեցված գիտական այլ աստիճան ունեցող ԲՈՈՒՄ-ը»: 

	Ընդունվել է



	3. ՀՀ էկոնոմիկայի նախարարություն
	03.07.2026թ.

	
			01/16476-2026


	1․Ի պատասխան Ձեր 2026 թվականի հունիսի 25-ի N 01/15/4472-2026 գրության, ստորև ներկայացվում է «Հայաստանի Հանրապետության կառավարության 2020 թվականի մարտի 26-ի N 355-Լ որոշման մեջ փոփոխություններ և լրացում կատարելու մասին» Հայաստանի Հանրապետության կառավարություն որոշման նախագծի վերաբերյալ Հայաստանի Հանրապետության էկոնոմիկայի նախարարության առաջարկությունները:
 Առաջարկում ենք «Հայաստանի Հանրապետության կառավարության 2020 թվականի մարտի 26-ի «Տնտեսության արդիականացման նպատակային ծրագրերը հաստատելու մասին» թիվ 355-Լ որոշման (այսուհետ՝ Որոշում) մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագիծը՝ համապարփակ դիրքորոշում ունենալու նպատակով, հասցեագրել նաև ՀՀ Պետական վերահսկողական ծառայությանը (այսուհետ՝ Ծառայություն), հաշվի առնելով այն հանգամանքը, որ վերջինիս կողմից իրականացվել է «Բարձր որակավորում ունեցող մասնագետների ներգրավման նպատակային ծրագրի» (այսուհետ՝ Ծրագիր) մշտադիտարկում, որի արդյունքներով կազմվել է համապատասխան տեղեկանք։ 
Մշտադիտարկման արդյունքներով, ի թիվս այլ խախտումների, Ծառայության կողմից ևս արձանագրվել է, որ մինչև ՀՀ կառավարության 2023 թվականի մայիսի 18-ի N 831-Լ որոշման ուժի մեջ մտնելու ամսաթիվը՝ 2023 թվականի հունիսի 2-ը, Ծրագրի շրջանակներում թվով 12 ԲՈՈՒՄ-ի մասով հատկացվել է ֆինանսավորում 50 տոկոսի չափով՝ խախտելով Որոշման N 2 հավելվածի 4-րդ կետի 1-ին ենթակետը, այն է՝ դոկտոր չհանդիսացող անձանց փոխհատուցվող ֆինանսավորման չափը պետք է կազմի 20 տոկոս և առավելագույնը 1.0 մլն դրամ: 
	Ընդունվել է ի գիտություն
Հարկ է նշել, որ ՀՀ Պետական վերահսկողական ծառայության մշտադիտարկման արդյունքում է, բացահայտվել է որոշման մեջ խնդրո առարկա հարցով իրավական որոշակիության բացակայության փաստը, և դրա արդյունքում հակասական մեկնաբանությունների առկայության հնարավորությունը։ ՊՎԾ-ն իր մշտադիտարկմամբ գնահատական է տվել այդ պահին գործող կարգավորումների կիրառման իրավաչափությանը և կազմել համապատասխան եզրակացությունը, մինչդեռ սույն նախագծով եզրակացության մեջ տեղ գտած պնդումները կասկախի տակ չեն դրվում, այլ վերականգնվում է ակտի՝ և' կիրառող մարմնի համար, և' տնտեսվարող սուբյեկտների համար իրավական որոշակիությունը, որը հանգեցնելու է միատեսակ մեկնաբանման։
Այս առումով գտնում ենք, որ անհրաժեշտություն չկա նախագիծը ՀՀ Պետական վերհսկողական ծառայություն ներկայացնելու։ 

	2․ Նախագծում առաջարկվում է «...կամ դրան հավասարեցված գիտական այլ կոչում ունեցող...» ձևակերպումը, մինչդեռ «Բարձրագույն կրթության և գիտության մասին» օրենքի 3-րդ հոդվածում կիրառվում են «բարձրագույն կրթության որակավորում կամ գիտական աստիճան» և «ակադեմիական կոչում» եզրույթները։ Եթե կարգավորումը վերաբերում է PhD-ին, գիտությունների թեկնածուին և գիտությունների դոկտորին, ապա խոսքը գիտական աստիճանների մասին է, այլ ոչ թե կոչումների։ Այս մասով տերմինաբանությունը պետք է լինի միատեսակ։ Հետևաբար, առաջարկում ենք․ «գիտությունների դոկտորի կամ գիտությունների թեկնածուի (Doctor of Philosophy) կամ դրան հավասարեցված գիտական այլ աստիճան ունեցող ԲՈՈՒՄ-ները» տարբերակը։
	Ընդունվել է

	3․ Հետադարձ ուժի նախատեսման հիմնավորումը պետք է լինի բավարար չափով հստակ և իրավաբանորեն պատճառաբանված՝ հաշվի առնելով նաև «Նորմատիվ իրավական ակտերի մասին» օրենքով սահմանված կարգավորումները։
Նախագծով առաջարկվում է նախատեսվող կարգավորումը տարածել 2022 թվականի օգոստոսի 9-ից ծագած իրավահարաբերությունների վրա։ Միաժամանակ, հիմնավորման մեջ նշվում է, որ Ծրագրի սկզբնական նպատակը եղել է միջազգային «Doctor of Philosophy (PhD)» որակավորման և Հայաստանի Հանրապետությունում շնորհվող գիտությունների թեկնածուի ու գիտությունների դոկտորի գիտական աստիճանների հավասարազոր ճանաչումը, իսկ ՀՀ կառավարության 2023 թվականի մայիսի 18-ի N 831-Լ որոշմամբ Ծրագրում ներառվել է «Doctor of Philosophy (PhD)» եզրույթը, սակայն նշված փոփոխությանը հետադարձ ուժ չի տրվել։
Այս համատեքստում, եթե Նախագծով նախատեսվում է կարգավորմանը հետադարձ ուժ հաղորդել, նպատակահարմար է հիմնավորման մեջ վկայակոչել նաև «Նորմատիվ իրավական ակտերի մասին» օրենքի՝ նորմատիվ իրավական ակտերի հետադարձ ուժին վերաբերող դրույթները՝ հիմնավորելով, որ տվյալ դեպքում նախատեսվում է անձանց իրավական վիճակը բարելավող կարգավորման հետադարձ կիրառում։ Նման հիմնավորումը թույլ կտա պարզաբանել ընտրված իրավական մոտեցման իրավաչափությունն ու համապատասխանությունը օրենքի պահանջներին և կնվազեցնի դրա կիրառման վերաբերյալ հնարավոր իրավական հարցադրումները։
Բացի այդ, անհրաժեշտ է ապահովել Նախագծի և դրա հիմնավորման միջև լիարժեք համապատասխանությունը։ Մասնավորապես, հիմնավորման մեջ նշվում է, որ կարգավորումը պետք է տարածվի «Ծրագրի մեկնարկի ժամկետից», մինչդեռ Նախագծով որպես հետադարձ կիրառման մեկնարկային պահ սահմանվում է 2022 թվականի օգոստոսի 9-ը։ Առաջարկվում է հիմնավորման մեջ ևս հստակ նշել 2022 թվականի օգոստոսի 9-ը՝ բացառելու փաստաթղթերի միջև բովանդակային անհամապատասխանությունը և ապահովելու իրավական որոշակիության սկզբունքի պահպանումը։
	Ընդունվել է

	4․ Հիմնավորման «ակնկալվող արդյունքը» բաժնում առաջարկում ենք ավելացնել նաև.
· վերացնել տարբեր մեկնաբանությունների հնարավորությունը, 
· ապահովել իրավական որոշակիությունը։ 
	Ընդունվել է

	5․ Նախագծի ընդունման արդյունքում պետական բյուջեի համար առաջանում են լրացուցիչ ֆինանսական պարտավորություններ՝ կապված մինչև սույն որոշման ուժի մեջ մտնելը ծագած իրավահարաբերությունների շրջանակում Ծրագրի շահառուներին տրամադրվող փոխհատուցումների հետ։ Տնտեսավարողներին չփոխհատուցված և սույն որոշման ընդունումից հետո վճարման ենթակա փոխհատուցման գումարների ընդհանուր չափը մինչև 2028 թվականի փետրվար ամիսը (վերջին ԲՈՈՒՄ-ի վճարման ամիս) կկազմի շուրջ 322 մլն դրամ։ Հետևաբար, առաջարկում ենք վերանայել հիմնավորման «Պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման վերաբերյալ» բաժինը, ինչպես նաև անդրադառնալ նախագծի ընդունման արդյունքում հնարավոր ակնկալվող տնտեսական ազդեցությանը։
	Ընդունվել է

	6․Այսպիսով, Նախագիծը նպատակ ունի վերացնել իրավական անորոշությունը և վերականգնել այն շահառուների իրավունքները, որոնք տուժել են կարգավորման ոչ բավարար հստակության պատճառով, ուստի գտնում ենք, որ անհրաժեշտ է ուշադրության դարձնել.
1) հետադարձ ուժի իրավական հիմնավորմանը,
2) 2022 թվականի օգոստոսի 9-ի ընտրության բացատրությանը,
3) «գիտական կոչում»/«գիտական աստիճան» տերմինաբանության ճշգրտմանը,
4) որոշման ընդունումից հետո առաջացող լրացուցիչ ֆինանսական պարտավորություններին,
5) Նախագծի ընդունման արդյունքում հնարավոր ակնկալվող տնտեսական ազդեցությանը։
	Ընդունվել է


	4. ՀՀ ֆինանսերի նախարարություն
	07.07.2026թ.

	
			01/9/18351-2026


	Ուսումնասիրելով Ձեր 25.06.2026թ. № 01/15/4472-2026 գրությամբ ներկայացված՝ Հայաստանի Հանրապետության կառավարության 2020 թվականի մարտի 26-ի N 355-Լ որոշման մեջ փոփոխություններ և լրացում կատարելու մասին» ՀՀ կառավարության որոշուման նախագիծը (այսուհետ՝ Նախագիծ), հայտնում ենք հետևյալը.
	Նախագծով առաջարկվում է ՀՀ կառավարության 26.03.2020թ. N 355-Լ որոշմամբ հաստատված՝ Բարձր որակավորում ունեցող մասնագետների ներգրավման նպատակային ծրագրում (այսուհետ՝ Ծրագիր) հստակեցնել, որ «գիտությունների դոկտորի (Doctor of Philosophy (PhD)) գիտական աստիճան» հասկացությունը ներառում է նաև ՀՀ օրենսդրությամբ դոկտորի գիտական աստիճանին հավասարեցված գիտությունների թեկնածուի և գիտությունների դոկտորի գիտական աստիճանները, և ամրագրել, որ սահմանված կարգավորումները տարածվում են 09.08.2022 թվականից ծագած հարաբերությունների նկատմամբ:
Հիմնավորման համաձայն Ծրագրի կիրառման ընթացքում առաջացել են իրավակիրառական խնդիրներ՝ կապված Ծրագրով նախատեսված գիտական աստիճանների մեկնաբանության հետ, մասնավորապես, ՀՀ կառավարության 18.05.2023թ. N 831-Լ որոշմամբ Ծրագրում ներառվել է «Doctor of Philosophy (PhD)» տերմինը, որով փաստացի պարզաբանվել է Ծրագրի սկզբնական կարգավորման բովանդակությունը, միաժամանակ նշված փոփոխությանը հետադարձ ուժ չի տրվել, և նշվածի արդյունքում փաստացի ընկերությունները ֆինանսական հետևանքներ են կրել ոչ թե իրենց գործողությունների կամ Ծրագրի պահանջների խախտման պատճառով, այլ իրավական կարգավորման ոչ բավարար հստակության, ինչպես նաև դրա հետագա պարզաբանմանը հետադարձ ուժ չտալու հետևանքով։
Միաժամանակ, հիմնավորմամբ նշվում է, որ Նախագծի ընդունումը պետական կամ տեղական ինքնակառավարման մարմինների բյուջեներում եկամուտների և ծախսերի ավելացում կամ նվազեցում չի առաջացնում:
Հաշվի առնելով վերոգրյալը՝ Նախագծի վերաբերյալ առկա են ներքոհիշյալ դիտարկումները.
1. Նախագծից և դրա հիմնավորումներից հստակ չէ, թե հետադարձ ուժ ունեցող կարգավորմամբ ինչ իրավահարաբերություններ են կարգավորվում։ Մասնավորապես, անհրաժեշտ է հստակեցնել, թե արդյոք այն միտված է բացառապես նախկինում տրամադրված պետական աջակցության իրավական հիմքերի հստակեցմանը, թե նաև ենթադրում է նախկինում աջակցության իրավունք ձեռք բերած, սակայն այն չստացած շահառուներին պետական բյուջեի միջոցների հաշվին համապատասխան գումարների տրամադրում։
Այս համատեքստում անհրաժեշտ է լրացուցիչ հիմնավորել նաև Նախագծի ֆինանսատնտեսական ազդեցությունը՝ ներկայացնելով համապատասխան հաշվարկ-հիմնավորումներ առ այն, որ Նախագծի ընդունումը չի հանգեցնելու պետական բյուջեի լրացուցիչ ծախսային պարտավորությունների առաջացման, հակառակ պարագայում, համապատասխանաբար ճշգրտել նախագծի ֆինանսատնտեսական հիմնավորումը։
	Ընդունվել է ի գիտություն
Նախագիծը միտված է բացառապես արդեն իսկ նախկինում տրամադրված պետական աջակցության իրավական հիմքերի հստակեցմանը։ Քանի որ ծրագիրը ի սկբանե կիրառվել է նաև հենց նախագծով ներկայացվոող կարգավորմանը համապատասխան, ուստի չկան շահառուներ, որոնք մերժվել են այդ հիմքով։
Ֆինանսական ազդեցության վերաբերյալ տեղեկատվությունը ՀՀ Էկոնոմիկայի նախարարությունը տրամադրել է սույն նախագծի վերաբերյալ տրված կարծիքով։ Տրամադրված տեղեկատվությունը արտացոլվել է նախագծի հիմնավորման մեջ։

	2. Նախագծի 2-րդ կետով նախատեսվող կարգավորման մասով (գործողությունը տարածել 2022 թվականի օգոստոսի 9-ից ծագած հարաբերությունների վրա) նշենք, որ նման ընդհանուր ձևակերպմամբ չի կարգավորվում, թե գործնականում ինչպես պետք է լուծվեն այդ ժամանակահատվածում արդեն ծագած և, հնարավոր է, ավարտված հարաբերությունները։
Գործող Ծրագրով փոխհատուցումը պայմանավորված է դիմում-հայտի ներկայացմամբ և բավարարմամբ, որից հետո իրականացնող մարմինը տնտեսավարողի հետ կնքում է պայմանագիր, իսկ փոխհատուցումները հաշվարկվում են դիմում-հայտի բավարարման օրվանից։ Միաժամանակ, Ծրագիրը բացառում է դիմումի բավարարմանը նախորդող ժամանակահատվածի համար վճարված աշխատավարձերի դիմաց փոխհատուցման տրամադրումը, իսկ պահանջներին չհամապատասխանող դիմումների դեպքում նախատեսում է մերժում։
Հետևաբար, միայն հետադարձ ուժ նախատեսելը ինքնին պատասխան չի տալիս, մասնավորապես, հետևյալ հարցերին՝
· ինչ ընթացակարգով պետք է վերանայվեն 2022-2025 թվականներին մերժված այն դիմումները, որոնց մերժման միակ հիմքը եղել է գիտությունների թեկնածուի աստիճանի չհամապատասխանելը,
· արդյոք այդ դիմումները ենթակա են վերանայման իրականացնող մարմնի նախաձեռնությամբ, թե տնտեսավարողների նոր դիմումների հիման վրա,
· ինչպես են կարգավորվելու արդեն կնքված պայմանագրերը, որոնց շրջանակում գիտությունների թեկնածուի աստիճան ունեցող մասնագետի համար փոխհատուցումը հաշվարկվել է ավելի ցածր չափով,
· արդյոք պետք է վերահաշվարկվեն նախկինում վճարված կամ չվճարված փոխհատուցումները, և եթե այո՝ որ ժամանակահատվածի համար,
· արդյոք 2025 թվականի օգոստոսի 15-ի դիմումների ընդունման վերջնաժամկետի ավարտից հետո հնարավոր է նոր դիմում ներկայացնել այն տնտեսավարողների կողմից, որոնք նախկինում չեն դիմել՝ պայմանավորված գիտական աստիճանի վերաբերյալ կիրառված մոտեցմամբ,
· արդյոք ենթակա են փոխհատուցման այն աշխատավարձերը, որոնք վճարվել են դիմումի բավարարմանը նախորդող ժամանակահատվածում, հաշվի առնելով, որ գործող Ծրագրի 8-րդ կետն այդ հնարավորությունը բացառում է։
	Ելնելով վերագրյալից, ներկայացված տեսքով Նախագծի հետագա շրջանառումը գտնում ենք ոչ նպատակահարմար։
	Ընդունվել է
Միաժամանակ, նախագծով կարգավորվող հարաբերությունների շրջանակներում մերժված դիմումներ չկան։ Չկան դեպքեր, երբ պայմանագրով գիտությունների թեկնածուի աստիճան ունեցող մասնագետի համար փոխհատուցումը հաշվարկվել է ավելի ցածր չափով։ Գիտությունների թեկնածուի աստիճան ունեցող մասնագետների համար փոխհատուցումը ավելի ցածր լինելու վերաբերյալ առկա է միայն Ծրագրի մոնիթորինգի արդյունքները, ինչն էլ շտկելու համար ներկայացվել է նախագիծը։
Մոնիթորինգի արդյունքով շահառուներին չվճարված գումարների կամ նախատեսվող վճարումներից կատարված պահումների վերաբերյալ լիազոր մարմինը պետք է կատարի վերահաշվարկ և կատարի փոխհատուցումը։ Նախագիծը լրամշակվել է։
Ծրագրի 8-րդ կետը մնում է անփոփոխ։ Ծրագիրը չի ներառում դիմումի բավարարման ժամկետը նախորդող ժամանակահատվածը։


	4. ՀՀ արդարադատության նախարարություն
	07.07.2026թ.

	1․«Հայաստանի Հանրապետության կառավարության 2020 թվականի մարտի 26-ի N 355-Լ որոշման (այսուհետ՝ Որոշում) մեջ փոփոխություններ և լրացում կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը․
Նախագծի 1-ին կետի 1-ին ենթակետի համաձայն նախատեսվում է Որոշման թիվ 2-րդ հավելվածի 3-րդ կետի 2-րդ ենթակետում, 4-րդ կետի 2-րդ ենթակետում և  13-րդ կետում «գիտությունների դոկտորի (Doctor of Philosophy) կամ դրան հավասարեցված գիտական այլ կոչում ունեցող» բառերը փոխարինել «գիտությունների դոկտորի կամ գիտությունների թեկնածուի (Doctor of Philosophy) կամ դրան հավասարեցված գիտական այլ կոչում ունեցող» բառերով։
Այս առումով, նկատի ունենալով, որ Որոշման թիվ 2-րդ հավելվածի 3-րդ կետի 2-րդ ենթակետում և 4-րդ կետի 2-րդ ենթակետում նշված են «գիտությունների դոկտորի (Doctor of Philosophy) կամ դրան հավասարեցված գիտական այլ աստիճան ունեցող» բառերը, գտնում ենք, որ անհրաժեշտ է այս համատեքստում վերանայել Նախագծի 1-ին կետի 1-ին ենթակետի կարգավորումը։
	Ընդունվել է

	2․Միաժամանակ Նախագծի 2-րդ կետի համաձայն նախատեսվում է, որ սույն որոշմամբ սահմանված կարգավորումները տարածվում են 2022 թվականի օգոստոսի 9-ից ծագած հարաբերությունների նկատմամբ։ Այս առումով գտնում ենք, որ անհրաժեշտ է ներկայացնել լրացուցիչ հիմնավորումներ և պարզաբանումներ։
	Ընդունվել է
Նախագծի հիմնավորումը լրամշակվել է։ 

